Document ID: /roh_data/filtered/fineweb-2-filterrobots_roh.jsonl.gz/11634

Las protestas organisadas dad activistas per il dretg da las dunnas sa drizzan cunter l'antifeminissem, violenza, rassissem, omofobia ed intoleranza religiusa. Per l’occurrenza a Washington èn s’annunziadas er diversas persunalitads prominentas – uschia las acturas Ashley Judd e Scarlett Johansson, il reschissur Michael Moore u la defensura dal dretg civil Angela Davis…
La demonstraziun cunter Donald Trump è stada fitg paschaivla.
…ed il Rumantsch Claudius Vincenz
I saja stà ina demonstraziun fitg paschaivla, di l’um ch’è extra sgulà da Detroit a Washington per demonstrar cunter il nov president american. Agitaziun e hectica durant la demonstraziun devi mo sch'in uffant perdeva ses geniturs, di Claudius Vincenz (58).
L’um ch'è oriund d’Andiast ha, sco blers auters, demonstrà cun in agen placat. Sin quel steva tranter auter: «NA a la corrupziun» ni er «NA manzegnas». El haja sentì blera energia durant il marsch ed el speria ch’i haja era purtà insatge.
Co vinavant?
Fin uss haja anc dà naginas midadas, manegia Claudiu Vincenz ironicamain. Ma el fetschia tuttina quitads, co i giaja uss vinavant. Qua tanscha in sguard sin il cabinet dal nov president: Quasi tut ils posts èn occupads da persunas fitg conservativas.
Gia cura che Trump è vegnì elegì il november sco nov president regiva tar Vincenz ina tscherta tema. Ina tema che na saja betg svanida. El spera che l'èra Donald Trump giaja uschè spert sco pussaivel afin.
RR actualitad 06:00